การควบคุมภายใน

บริษัท พีทีที โกลบอล เคมิคอล จำกัด (มหาชน)
ได้ให้ความสำคัญต่อการควบคุมภายในที่ดีอย่างต่อเนื่อง เพื่อสนับสนุนให้ระบบการทำงานของบริษัทฯ
มีความถูกต้อง โปร่งใส ตรวจสอบได้ และสามารถลดหรือป้องกันความเสียหายที่อาจจะเกิดขึ้น
คณะกรรมการบริษัทฯ
ได้มอบหมายให้คณะกรรมการตรวจสอบสอบทานระบบการควบคุมภายในของบริษัทฯ
เพื่อให้ความมั่นใจว่าระบบการควบคุมภายในของบริษัทฯ มีอย่างเพียงพอ
และเหมาะสมกับการดำเนินธุรกิจ สำหรับปี 2555 คณะกรรมการบริษัทฯ มีการประชุมรวม 12 ครั้ง
เพื่อมอบหมายนโยบาย และกำกับดูแล การดำเนินงานของบริษัทฯ
โดยมีคณะกรรมการตรวจสอบเข้าร่วมประชุมด้วยทุกครั้ง เพื่อให้ความเห็นเกี่ยวกับการควบคุมภายใน

ในการประชุมคณะกรรมการบริษัทฯ ครั้งที่ 2/2556 เมื่อวันที่ 15 กุมภาพันธ์ 2556
คณะกรรมการตรวจสอบได้เสนอผลการประเมินการควบคุมภายในของบริษัทฯ โดยสรุปว่าบริษัทฯ
มีระบบการควบคุมภายในที่เพียงพอและมีประสิทธิผล ซึ่งคณะกรรมการบริษัทฯ
มีความเห็นต่อระบบการควบคุมภายในเช่นเดียวกับคณะกรรมการตรวจสอบ
โดยแสดงแยกตามองค์ประกอบการควบคุมภายใน ได้ดังนี้

1. สภาพแวดล้อมการควบคุม (Control Environment) บริษัทฯ
มีการจัดโครงสร้างองค์กรตามกลุ่มธุรกิจเพื่อให้สามารถสนับสนุนการดำเนินงานของบริษัทฯ
ได้อย่างมีประสิทธิภาพ มีการมอบอำนาจหน้าที่และความรับผิดชอบที่เหมาะสม บริษัทฯ
ได้ประกาศนโยบายการกำกับดูแลกิจการที่ดีและนโยบายการกำกับดูแลการปฏิบัติงานให้เป็นไปตามกฏหมาย
เพื่อให้มีระบบการบริหารจัดการของกลุ่มบริษัทฯเป็นไปตามนโยบายการกำกับดูแลกิจการที่ดี
และกรรมการ ผู้บริหาร พนักงานของบริษัทฯ ได้รับทราบ
และยึดถือเป็นหลักประพฤติปฏิบัติด้วยความรับผิดชอบอย่างมีจรรยาบรรณ เป็นธรรม โปร่งใส
ถูกต้องตามกฎหมายและตรวจสอบได้ โดยมุ่งมั่นสร้างประโยชน์สูงสุดให้แก่ผู้ถือหุ้น
และคำนึงถึงผู้มีส่วนได้เสียที่เกี่ยวข้อง เพื่อสร้างความเชื่อมั่น และเติบโตอย่างยั่งยืน
นอกจากนี้คณะกรรมการบริษัทฯ ได้ดูแลให้มีการกำหนดเป้าหมายการดำเนินธุรกิจที่ชัดเจน
และวัดผลได้ โดยพิจารณาแนวทางการจัดทำทิศทางและกรอบการดำเนินงานทั้งในระยะสั้น
และระยะยาวของบริษัทฯ ตามกระบวนการจัดทำ
ทบทวนแผนธุรกิจและเป้าหมายของบริษัทฯและได้ให้ข้อคิดเห็นและข้อสังเกตเพื่อให้ฝ่ายจัดการไปพิจารณาดำเนินการ

2. การบริหารความเสี่ยง (Risk Assessment) บริษัทฯ
ให้ความสำคัญและจัดให้มีการบริหารความเสี่ยง
โดยแต่งตั้งคณะกรรมการบริหารความเสี่ยงเพื่อทำหน้าที่กำหนดนโยบายและกำกับดูแลให้การบริหารความเสี่ยงของบริษัทฯเป็นไปอย่างเหมาะสมและมีประสิทธิภาพ
บริษัทฯ ได้ดำเนินการบริหารความเสี่ยงตามนโยบายที่ได้รับจากคณะกรรมการบริหารความเสี่ยง
รวมทั้งติดตามสถานการณ์และวิเคราะห์ปัจจัยที่อาจก่อให้เกิดความเสี่ยงใหม่ๆ ที่สำคัญ อันได้แก่
ความเสี่ยงต่อผลประกอบการ ความเสี่ยงต่อการบรรลุวัตถุประสงค์ของบริษัทฯ
และความเสี่ยงต่อการบรรลุวัตถุประสงค์ของโครงการลงทุน และมีการวิเคราะห์เหตุการณ์ต่างๆ
ได้แก่ ภาพรวมธุรกิจปัจจุบัน ปัจจัยภายนอกที่สำคัญที่ส่งผลกระทบต่อธุรกิจ
และปัจจัยภายในที่อาจส่งผลกระทบต่อการดำเนินธุรกิจและการบรรลุวัตถุประสงค์เชิงกลยุทธ์ของบริษัทฯ
และจัดทำแผนบริหารความเสี่ยงเพื่อป้องกันหรือลดความเสี่ยงให้อยู่ในระดับที่สามารถยอมรับได้
อีกทั้งมีระบบการเตือนภัยล่วงหน้า
โดยมีฝ่ายจัดการติดตามการดำเนินการตามแผนการบริหารความเสี่ยงและสรุปผลการดำเนินการบริหารความเสี่ยงเสนอคณะกรรมการบริหารความเสี่ยงเพื่อรายงานต่อคณะกรรมการบริษัทฯ
เป็นประจำทุกไตรมาส

3. กิจกรรมการควบคุม (Control Activities) ในภาพรวมบริษัทฯ
มีกิจกรรมควบคุมที่เหมาะสม เพียงพอ และมีประสิทธิผล มีการจัดทำนโยบาย ระเบียบ วิธีปฏิบัติงาน
กำหนดอำนาจหน้าที่ และวงเงินอำนาจอนุมัติของฝ่ายจัดการเป็นลายลักษณ์อักษรทั้งด้านการเงิน
การจัดซื้อ และการบริหารทั่วไปที่รัดกุม
มีการจัดโครงสร้างองค์กรโดยคำนึงถึงหลักเกณฑ์การแบ่งแยกหน้าที่ความรับผิดชอบ อาทิเช่น
การอนุมัติ การบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน แยกออกจากกัน
เพื่อให้มีระบบการควบคุมภายในที่ดี รวมทั้งมีกลไกการถ่วงดุลอำนาจ (Check and Balance)

บริษัทฯมีมาตรการที่รัดกุมในการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้อง
โดยได้กำหนดเป็นแนวทางปฏิบัติสำหรับรายการที่อาจมีความขัดแย้งทางผลประโยชน์ตามหลักการกำกับดูแลกิจการที่ดี
มีการเปิดเผยข้อมูลรายการที่อาจมีความขัดแย้งทางผลประโยชน์ไว้ในคู่มือการกำกับดูแลกิจการที่ดีและจรรยาบรรณธุรกิจของบริษัทฯ

บริษัทฯ มีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
ซึ่งได้มอบหมายให้ผู้บริหารจากบริษัทฯ เข้าไปทำหน้าที่บริหารจัดการในตำแหน่งกรรมการผู้จัดการ
และได้แต่งตั้งผู้แทนเข้าไปดำรงตำแหน่งกรรมการในบริษัทย่อยและบริษัทร่วม ทำให้บริษัทฯ
มีส่วนร่วมในการกำหนดนโยบาย ได้รับทราบข้อมูลและติดตามผลการดำเนินงานได้เป็นระยะๆ
ตามดัชนีวัดผลการดำเนินงานที่สำคัญ

4. ข้อมูลสารสนเทศและการสื่อสาร (Information and Communication) บริษัทฯ
จัดให้มีระบบข้อมูลสารสนเทศที่เกี่ยวเนื่องกับการปฏิบัติงาน การรายงานทางการเงิน
อย่างเป็นระบบและการดำเนินงานตามนโยบายและระเบียบปฏิบัติต่างๆ
ที่ใช้ในการควบคุมและดำเนินกิจกรรมของบริษัทฯ ที่เป็นปัจจุบัน และเข้าถึงได้ง่าย
มีการจัดเก็บเอกสารประกอบการบันทึกบัญชี และบัญชีต่างๆ ไว้อย่างครบถ้วนและเป็นหมวดหมู่
นอกจากนี้บริษัทฯ มีการสื่อสารข้อมูลสารสนเทศที่สำคัญไปยังผู้บริหารและผู้ใช้ภายในบริษัทฯ
ในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผลทำให้บริษัทฯ
บรรลุวัตถุประสงค์และเป้าหมาย

5. การติดตาม (Monitoring) บริษัทฯ
มีกระบวนการติดตามประสิทธิผลของการควบคุมภายในที่เพียงพอ ที่ช่วยสนับสนุนให้บรรลุเป้าหมาย
มีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป ซึ่งข้อบกพร่องต่าง ๆ
ได้รับการแก้ไขอย่างทันท่วงที คณะกรรมการบริษัทฯ
ได้รับทราบผลการดำเนินงานเปรียบเทียบกับเป้าหมายทุกไตรมาส
นอกจากนี้มีหน่วยงานตรวจสอบภายในทำหน้าที่ตรวจสอบการปฏิบัติตามระบบการควบคุมภายในของหน่วยงานต่างๆ
ตามแผนตรวจสอบที่ได้รับอนุมัติจากคณะกรรมการตรวจสอบ
เพื่อประเมินความเพียงพอและความมีประสิทธิผลของการควบคุมภายในที่ได้จัดวางไว้
และรายงานผลให้คณะกรรมการตรวจสอบเป็นประจำทุกไตรมาส
ซึ่งผลการตรวจสอบการดำเนินงานตามแผนงานตรวจสอบในปี 2555
ไม่พบรายการที่เกิดความขัดแย้งทางผลประโยชน์
การทุจริตหรือมีสิ่งผิดปกติหรือมีความบกพร่องที่สำคัญในระบบการควบคุมภายใน
หรือฝ่าฝืนกฎหมายว่าด้วยหลักทรัพย์และตลาดหลักทรัพย์ฯ
ข้อกำหนดของตลาดหลักทรัพย์แห่งประเทศไทยหรือกฎหมายที่เกี่ยวข้องกับบริษัทฯ